
ECAD5010- Dylunio a chynnal astudiaeth ymchwil ar raddfa fach, a gwerthuso'n feirniadol effaith offer ymchwil a ddewiswyd, a’r data, ar y dysgwr ac ar eich ymarfer proffesiynol. 
Cwestiwn ymchwil: Beth yw barn athrawon ar ddefnyddio cwestiynu fel strategaeth Asesu ar gyfer Dysgu gyda dysgwyr CA2?

Cyflwyniad
Bwriad yr aseiniad yw dylunio a chynnal astudiaeth ymchwil ar raddfa fach, gan werthuso’r offer ymchwil a ddewiswyd mewn dyfnder a dadansoddi’r data’n fanwl. Yn ogystal, ystyrir sut bydd canlyniadau’r ymchwil a’r broses ymchwilio yn effeithio ar fy ymarfer dysgu proffesiynol. Gan fod Asesu ar gyfer Dysgu (AagD) yn rhan ganolog i Gwricwlwm i Gymru ffocusir ar un agwedd yn benodol. O fewn grŵp penderfynwyd ar gwestiynu fel yr agwedd o AagD i ffocysu arno, oherwydd mae cwestiynu yn strategaeth asesu gyffredin iawn. Ymhellach, gall gofyn cwestiynau o ansawdd uchel arwain at atebion o safon uchel a siarad safonol sy’n cyfrannu tuag at ddatblygiad meddyliol (Llywodraeth Cymru, 2010). Dewiswyd y cwestiwn ymchwil, ‘beth yw barn athrawon ar ddefnyddio cwestiynu fel strategaeth Asesu ar gyfer Dysgu gyda dysgwyr CA2?’ Bwriadir cynnal cyfweliad byr a dosbarthu holiaduron i athrawon gan ddefnyddio'r ‘Agwedd Mosäig’ (Clark, 2005) er mwyn casglu eu barn am gwestiynu. Yn nôl Llywodraeth Cymru (2010) AagD yw broses o ddarganfod lle mae disgybl wedi’i gyrraedd o fewn continwwm dysgu, darganfod lle mae angen gwelliant, a’r dull gorau i gyrraedd ei botensial. Cytuna Dylan Wiliam (dyfynnwyd yn Education Scotland, 2016), bod asesu ffurfiannol yn bwysig oherwydd mae’n galluogi i athrawon defnyddio’r wybodaeth am gyflawniad y dysgwr er mwyn llywio’r dysgu ac addasu gwersi’r dyfodol er eu lles. Mae tair prif swyddogaeth gan asesu sef cefnogi dysgwyr yn barhaus, pennu cynnydd dros amser a deall cynnydd disgyblion er mwyn myfyrio ar arferion (Addysg Cymru, 2020). Yn olaf, rhagdybir y bydd y mwyafrif o athrawon o blaid AagD a hefyd bydd y mwyafrif yn defnyddio cwestiynu’n ddyddiol heb sylweddoli.
Adolygiad Llenyddiaeth 
Bwriedir diffinio beth yw AagD ac edrych yn benodol ar cwestiynu. Awgryma Lynch (2016) bod asesu’n broses o gasglu a defnyddio gwybodaeth am gyflawniad plentyn. Dywedir yn aml fod dau wahanol fath o asesu; crynodol sef gwirio’r hyn a ddysgwyd ac asesu ffurfiannol sef defnyddio asesiad i wella’r dysgu (Zook, 2016). Dadl debyg sydd gan Dauncey (2017), defnyddir asesu parhaus fel elfen graidd o addysgu, yn hytrach nag asesu disgyblion ar ddiwedd tymor. Y pedwar elfen o AagD yw rhannu meini prawf llwyddiant, cwestiynu/siarad, adborth a hunanasesu (Llywodraeth Cymru, 2010). Creda Greenstein (2010), casglir gwybodaeth gan athrawon am gynnydd ac anghenion dysgu'r disgyblion a’u defnyddio i wneud addasiadau perthnasol i’r dysgu. Felly, gŵyr pawb fod adborth yn rhan allweddol o AagD, ac mae angen i fyfyrwyr ddeall a gallu gweithredu ar yr adborth maent yn derbyn er mwyn eu datblygu (Weurlander, 2012). Anelir AagD yn bwrpasol tuag at y disgyblion, sy’n gysylltiedig i bwysigrwydd llais y disgybl a bwysleisir yn Gwricwlwm i Gymru. Nodir yn y dogfen ‘Dyfodol Llwyddiannus’ bod angen cynnwys disgyblion yn y broses asesu oherwydd mae’n galluogi plant i gymryd cyfrifoldeb dros dysgu eu hunain (Donaldson, 2015). Pwysleisia Greenstein yr un syniad, nad yw AagD yn pwysleisio sut mae athrawon yn cyflwyno gwybodaeth ond, yn hytrach, sut mae myfyrwyr yn derbyn y wybodaeth a sut y gallant ei chymhwyso i wella dysgu eu hunain (2010).

Nodir y gwahanol safbwyntiau am gwestiynu fel modd o AagD yn yr adran yma. Allan o’r 4 elfen o AagD sonia Lywodraeth Cymru (2010) bod cwestiynu yn y grym tu ôl i ddatblygu meddwl ac asesu yn yr ystafell ddosbarth. Cwestiynu yw un o’r strategaethau allweddol a ddefnyddir gan athrawon i ddarganfod yr hyn mae disgyblion eisoes gwybod, yn sylweddoli’r bylchau mewn gwybodaeth ac yn sgaffaldio datblygiad eu dealltwriaeth i gau'r bwlch rhwng yr hyn y maent yn ei wybod a’u targedau (Hall, 2016). Nid yw cwestiynu’n ymwneud â gwirio’r atebion yn unig, ond yn fwy pwysig ei bwrpas yw gwrando ar atebion a gynigwyd gan y disgyblion ac mae’n gyfle iddyn nhw fynegi ei meddyliau (Llywodraeth Cymru, 2010). Pwysleisa Llywodraeth Cymru (2010) a Hall (2016) bod nifer o fanteision i gwestiynu yn y dosbarth, megis gofyn cwestiynau o lefel uchel yn ysgogi disgyblion i archwilio syniadau, creu cysylltiadau a’i helpu i weld ‘darlun mawr’ y dysgu. Mantais arall yw bod modd rhoi adborth ar unwaith i ddisgyblion ac asesu’n syth (Hall, 2016). Ymhellach, yn ôl Clarke (2001) gofynnir cwestiynau syml i helpu disgyblion hunanasesu a dangosir welliant mawr mewn gwaith. Gall yr athro defnyddio’r atebion i siapio gwersi’r dyfodol, trwy gynnwys plant yn y proses cynllunio mae’n cynyddu eu diddordeb a chymhelliant. (Clarke, 2020). Ymhellach, maent yn helpu disgyblion i ddatblygu eu ffordd o feddwl o'r math concrit a ffeithiol i ffordd ddadansoddol a gwerthusol, sy'n hyrwyddo dealltwriaeth ddyfnach a meddwl mwy soffistigedig (Clarke, 2020). 

Ar y llaw arall, mae heriau i gwestiynu fel strategaeth AagD. Y ffordd fwyaf cyffredin o ryngweithio rhwng disgyblion ac athrawon yw gofyn cwestiynau, er hyn awgrymir ymchwil bod y cwestiynau mwyaf cyffredin gofynnir gan athrawon yw rhai dwyn i gof a ffeithiol sef cwestiynau lefel is, nad yw'r math yma o gwestiynau’n diogon heriol i blant gyflawni ei botensial llawn (Hall, 2016). Noda Llywodraeth Cymru (2010) her arall sef disgyblion pryderus. Bydd dysgwyr gyda chyfres o atebion aflwyddiannus yn colli hyder a theimlo fel bydden nhw’n methu eto sy’n arwain at gyflwr o 'ddiymadferthedd wedi'i ddysgu' (Llywodraeth Cymru, 2010). O ganlyniad i hyn bydd y disgybl yn ofn cynnig atebion, sy’n cael effaith negyddol ar ei dysgu (Llywodraeth Cymru, 2010). Er mwyn goresgyn yr her mae adeiladu hunanhyder disgyblion yn bwysig. Er mwyn llwyddo i fod yn ddysgwyr effeithiol mae’r hyder i allu mentro, rhoi cynnig i bethau newydd, gwneud a dadansoddi camgymeriadau yn hanfodol (Hall, 2016). O ganlyniad i hyn, mae angen ymdrin ag atebion anghywir yn effeithiol fel bod lefel yr her yn codi yn hytrach na lefel y straen (Hall, 2016). Hefyd, i godi hyder y plant mae angen creu amgylchedd croesawgar. Mae hyrwyddo parch, gofal, empathi a chynhesrwydd, gan osgoi negatifedd yn gwneud i blant teimlo’n ddiogel yn ei amgylchedd (Come et al, 2020). Ymhellach, mae creu hinsawdd o ddisgwyliadau uchel a heriau, ond ag ymddiriedaeth, yn galluogi i blant teimlo’n gyfforddus i roi cynnig (Coe et al, 2020). Sonia Llywodraeth Cymru (2010) am ffordd arall o annog disgyblion llai hyderus i ateb cwestiynau sef gwahodd nhw i baratoi cwestiynau’n unigol neu mewn grŵp gan osod y cwestiynau i'w gilydd. Dylid athrawon ofyn cwestiynau penagored yn aml i annog trafodaethau a chael atebion mwy manwl (Llywodraeth Cymru, 2010). Un strategaeth llwyddiannus i annog trafodaeth yw modelu, mae’n bwysig i sgaffaldio cwestiynau ac ymatebion er mwyn i’r dysgwyr i gael mynediad at yr atebion disgwyliedig a'u deall (Llywodraeth Cymru, 2010). Dengys yr holl dadleuon, ar y cyfan, bod cwestiynu’n strategaeth effeithiol a llwyddiannus o AagD. 
Methodoleg 
Bwriedir trafod y fethodoleg ac egwyddorion moeseg yn yr adran hon. Penderfynwyd selio’r fethodoleg ar yr ‘Agwedd Mosaig’ (Clark, 2005). Mae’r Agwedd Mosaig yn cyfuno’r dulliau o arsylwi a chyfweld gyda chyflwyno offer cyfranogol i gael dealltwriaeth ddyfnach o safbwyntiau plant a chanfod eu lleisiau gwahanol (Clark, 2005). Dewiswyd yr enw i gynrychioli cyfuno gwahanol safbwyntiau i greu delwedd o fyd plant fel unigolion ac ar y cyd (Clark, 2005). Defnyddiwyd holiadur a chyfweliad fel dulliau ymchwilio er mwyn casglu’r data ar gyfer ymateb y cwestiwn ymchwil.
Penderfynwyd defnyddio holiadur er mwyn cael gorolwg o ganfyddiadau athrawon a staff ar ddefnyddio cwestiynu fel strategaeth AagD gyda dysgwyr CA2. Mae’n wybodus fod holiaduron yn ffordd boblogaidd o gasglu data gan ei bod yn addas ar gyfer amryw o sefyllfaoedd a phynciau, ac mae modd cynnal ar raddfa fach neu fawr (Munn a Drever, 1990). Un cryfder o ddefnyddio holiadur yw ei bod yn ddefnydd effeithlon o amser; cymerir munudau i gwblhau, dosbarthir yn gyflym, derbynnir ymatebion yn gloi (Debois, 2019). Serch hyn, mae cyfyngiadau i holiaduron; gall pobl peidio cymryd o ddifrif neu rhuthro trwy’r holiadur, sydd felly’n darparu atebion anghywir (Cohen a Manion, 2007). Ymhellach, os nad yw cyfranogwr yn deall cwestiwn gall y cyfwelydd ei egluro, ond nad yw hynny’n bosibl wrth gwblhau holiadur sy’n gallu arwain at atebion camarweiniol (Debois 2019). Yn ogystal â hyn, nad yw’n bosib gwerthuso iaith corfforol neu deall teimladau trwy ddarllen holiadur yn cymharu â chynnal cyfweliad lle mae’r cyfranogwr o’ch flaen (Cohen a Manion, 2007). Cryfder arall holiadur yw efallai bydd cyfranogwyr yn mwy tebygol bod yn onest oherwydd darparir gwybodaeth yn ddienw (Munn a Drever, 1990).
Dull arall a ddefnyddiwyd i gasglu data oedd cyfweliad. Un o gryfderau cynnal cyfweliad yw bod modd casglu gwybodaeth fanwl trwy ofyn cwestiynau agored (Adams, 2015). Yn amlwg, mae'n ffordd bwerus i gael mewnwelediad i faterion addysgol wrth wrando ar brofiad yr unigolyn sy’n deall y mater sy’n cael ei drafod (Seidman, 2006). Mae cyfweld yn ddefnyddiol, oherwydd gall pobl defnyddio iaith i drafod ac ehangu ei atebion yn lle teipio neu ysgrifennu (Seidman, 2006). Ar y llaw arall, cymera cyfweliadau llawer o amser ac weithiau’n mae’n gostus. Dywed Seidman (2006)bod llawer o waith paratoi o flaenllaw, megis; gysyniadau’r prosiect, cysylltu â chyfranogwyr, trawsgrifio'r data a rhannu'r canfyddiadau. Mae’n bwysig cofio bod angen meddwl am gwestiynau o safon a phernasedd hefyd (Adams, 2015). Anfantais cyfweliad weithiau yw nad yw’n bosibl caniatau anhysbysrwydd bob amser, yn enwedig os mai’r ymchwilydd sy’n cynnal y cyfweliadau.

Awgryma BERA (2018) dylai ymchwilwyr weithredu’n foesegol tuag at unrhyw un sy'n ymwneud â'r ymchwil. Dylai unigolion gael eu trin yn deg, â pharch, sensitif a rhyddid rhag rhagfarn (BERA, 2018). Ymhellach, ffactor bwysig wrth ymchwilio yw cyfrinachedd ac anhysbysrwydd, mae disgwyliad i bopeth fod yn anhysbys ac nad oes hawl rhannu gwybodaeth bersonol sy’n gallu adnabod y cyfranogwyr (BERA, 2018). Disgwylir i gael cydsyniad gwybodus o’r cyfranogwyr ar ddechrau'r astudiaeth, ac y bydd yr ymchwilwyr yn parhau i fod yn agored i'r posibilrwydd bydd y cyfranogwyr yn dymuno, am unrhyw reswm ac ar unrhyw adeg, i dynnu eu caniatâd yn ôl (BERA, 2018). Ar gyfer disgyblion o dan 18 mae angen caniatâd rhiant a thrafodaeth gyda’r plentyn i weld os ydyn nhw’n fodlon cymryd rhan yn hanfodol hefyd (BERA, 2018). Mynna BERA (2018), dylai ymchwilwyr sicrhau bod yr holl gyfranogwyr yn deall pam mae angen eu cyfranogiad, beth y gofynnir iddynt ei wneud, beth fydd yn digwydd i'r wybodaeth y maent yn ei darparu a defnyddir gan bwy. 

Cyn yr ymchwiliad dosbarthwyd ffurflen foeseg, llythyr caniatâd a ffurflen caniatâd i’r cyfranogwyr (gwelir yn atodiad 1,2 a 4). Cynnwys ffurflen foeseg yw cyfres o gwestiynau, sy'n helpu'r ymchwilydd i benderfynu a yw'r prosiect yn 'risg uchel' a gofynnir am adolygiad moesegol gan y Bwyllgor Moeseg Ymchwil (Newcastle University, 2020). Nod adolygiad moesegol yw amddiffyn y cyfranogwyr ac ymchwilydd trwy dangos ystyriaeth o safonau moesegol (UCL Reasearch Committee, 2016). Cadarnheir ffurflen caniatâd bod y cyfranogwyr yn deall elfennau allweddol yr ymchwiliad megis; amcanion, gweithdrefnau, cyfrinachedd a hawl i dynnu allan (Ohio State University, d.d). 

Cyn y diwrnod ymchwil dosbarthwyd yr holiaduron a chwestiynau’r cyfweliad o flaen llaw. Rhoddwyd cyfle i’r athrawes edrych dros y cwestiynau er mwyn gynllunio ei hatebion. Defnyddiwyd Microsoft Form i ddarparu’r holiaduron ar-lein (gwelir atodiad 3), roedden broses hawdd i’w greu ac yn rhaglen ddefnyddiol i gasglu data. Cynhalwyd y cyfweliadau ar Microsoft Teams. Yn gyntaf, cyflwynwyd ein hunain, wedyn atgyfnerthwyd pwrpas yr ymchwiliad, yna gofynnwyd am ganiatâd i recordio’r cyfweliad a chyfiawnhawyd ei bod hi’n hapus i barhau. Gofynnwyd y cwestiynau a nodwyd yr atebion gan sicrhau gwrandawiad ofalus. Darparwyd atebion manwl iawn gan yr athrawes ac erbyn y diwedd gofynnwyd a oedd unrhyw gwestiynau neu sylwadau pellach. Cymerwyd y cyfweliad 30 munud. 

Casglwyd tystiolaeth trwy recordio’r cyfweliad ar Microsoft Teams. Ar ôl y cyfweliad gwrandawyd ar y recordiad ac ysgrifennwyd y trawsgrifiad. Wedyn, dilynwyd fideo i wybod sut i werthuso data’r cyfweliad, defnyddiwyd codio i wahanu’r atebion mewn i themâu ac i dynnu sylw at y manylion perthnasol (Kent Lofgren, 2013). Ymhellach, i ddadansoddi canlyniadau’r holiadur edrychwyd ar y graffiau ffurfiwyd gan Microsoft Forms. Yn debyg, gwyliais fideo ar-lein i ddeall sut i werthuso data ar Microsoft Forms trwy edrych ar yr ymatebion a dadansoddi graffiau. (VCS Learning Tech, 2018). 
Cynhali cyfweliad dros Microsoft Teams yn brofiad diddorol, ond yn yr un modd roedden rhyfedd trafod gyda’r athrawes dros sgrin. Ar yr un pryd dylid nodi, roedd y pryder o broblemau technolegol megis, problemau recordio neu drafferthion rhyngrwyd. Ni ddylid anghofio mae mynediad i ryngrwyd cyflym, cynefindra â chyfathrebu ar-lein, a chael llythrennedd digidol, yn effeithio ar ymchwil ar-lein (Janghorban, Roudsari a Taghipour, 2014). Er gwaethaf, mae cyfweld ar-lein yn rhoi’r hawl i gyfranogwyr dynnu'n ôl o'r broses mewn sefyllfaoedd anghyfforddus trwy glicio botwm (Janghorban, Roudsari a Taghipour, 2014). 

Down i’r casgliad tro nesaf bwriadir cael mwy o athrawon o wahanol adrannau, o fewn rolau amrywiol ac o wahanol leoliadau i gael fwy o amrywiaeth yn yr astudiaeth. Dywed Welch (2015, dyfynnwyd yn Durrant, 2016) bod athrawon yn y sefyllfa orau i drafod am sut a pham y gall rhywbeth weithio neu beidio gyda phlant, mae barn athrawon yn cryfhau ymchwiliad oherwydd trafodir profiadau personol. Yn ogystal â hyn, gasglir barn disgyblion ar gwestiynu tro nesaf er mwyn cael persbectif gwahanol a chynnwys llais y disgybl oherwydd ei bwysigrwydd i’r cwricwlwm newydd. Mae’n bwysig cofio bod cyfweld plant yn gyfle iddyn nhw gyflwyno eu safbwyntiau personol (Danby, Ewing a Thorpe, 2010). Enghraifft dda o ddefnyddio llais y disgybl ydy Ysgol Treganna, gofynnir i’w ddisgyblion am eu syniadau ar ddiwedd y tymor i baratoi ar gyfer y tymor canlynol sy’n codi hunanhyder disgyblion (Estyn, 2019). Profwyd hyn defnyddir llais y plentyn yn gryfder i addysg. Yr ail ystyriaeth yw, bydd arsylwi gwers yn ffordd dda o weld cwestiynu yn amgylchiadau’r dosbarth. Dyweda Durrant (2016) mai arsylwi’n tynnu plant i ganol yr ymchwiliad, gall eu hymddygiad arwain yr ymchwil i gyfeiriadau penodol a mae dysgu o ymarfer dosbarth yw'r ffordd orau i symud ymarfer ymlaen (Durrant, 2016). 
Canlyniadau a Thrafodaeth 
Bwriedir trafod y data a gasglwyd a hefyd effeithiolrwydd yr offer ymchwilio. Y cwestiwn ymchwil yw; ‘beth yw barn athrawon ar ddefnyddio cwestiynu fel strategaeth AagD gyda dysgwyr CA2?’. Cafwyd cyfuniad o ddata ansoddol a meintiol. Data ansoddol yw lle mae’r ymchwilydd yn gofyn am brofiadau’r cyfranogwr (Llywodrath Cymru, 2015). Casglwyd data meintiol trwy gyfrifo a mesur data (Llywodraeth Cymru, 2015).

Yn gyntaf, trafodir canlyniadau’r cyfweliad. Wrth ddarllen y trawsgrifiad wnes i godio’r data yn ôl y themâu; strategaethau, cryfderau a heriau (gweler atodiad 6). Pwrpas codio yw trefnu’r data i werthuso’r ymatebion (NFER, 2013). Yn yr un modd, er mae’r trawsgrifiad yn cynnwys data diddorol, ni fydd y cyfan yn berthnasol, felly mae codio yn fodd o wahanu’r wybodaeth (NFER, 2013). 
Sylweddolwyd yr un themâu yn y cyfweliad a holiadur. Nodwyd cryfderau cwestiynu fel modd o AagD gan yr athrawon. Yn gyffredinol y sgôr effeithiolrwydd cwestiynu oedd 9.5/10, felly’n amlwg ystyriwyd cwestiynu fel modd o asesu effeithion iawn. Dywedwyd yn ystod y cyfweliad bod cwestiynu’n ddefnyddiol iawn ar lawr y dosbarth, a defnyddir yn naturiol ac yn ddyddiol oherwydd mae’n fodd syml ond effeithiol i asesu plant yn syth. Trafodwyd y cryfderau o ddefnyddio cwestiynau caeedig sef gwirio cof y dosbarth a sicrhau ei dealltwriaeth. Cytuna Cotton (2001, dyfynnwyd gan Simmonds, 2017), bod defnyddio cwestiynau caeedig i adolygu dysgu blaenorol yn gryfder i gwestiynu. Ar y llaw arall, darparir cwestiynau agored y rhyddid i blant feddwl a mynegi eu barn, hefyd mae’n fodd o gael fwy o ddyfnder allan o atebion yn cymharu i gwestiynau caeedig. Yn debyd, dengys siart cylch o’r holiadur bod dyfnder ac ansawdd i atebion disgyblion wrth gwestiynu, cysyllta Dweck (dyfynnwyd yn Simmonds, 2017) y syniad o helpu disgyblion gyda’i thrafferthion â’i gydsyniad o ‘dwf meddylfryd’. Diddorol oedd clywed, anogwyd y plant yn aml i herio eu hun i ymestyn eu hatebion er mwyn ddatblygu’r sgil o feddwl yn feirniadol, cefnoga Cotton (2001, dyfynnwyd yn Simmonds, 2017) y datganiad. Cryfder arall nodwyd oedd y gallu i wahaniaethu plant ar lafar heb fod yn amlwg, mae modd amrywio lefel y cwestiynau ar gyfer gallu unigol y plentyn. Dadl Mitchell (1994) yw mai cynllunio cwestiynau ar gyfer unigolion yn adeiladu hyder ac annog datblygiad unigol. Wrth ddefnyddio trawsgrifiad y cyfweliad gwelwyd bod cwestiynu’n helpu tuag at gynllunio ar gyfer gwersi’r dyfodol, mae’n darparu’r wybodaeth sydd angen i weld ble mae ansicrwydd a ble mae modd symud ymlaen. Ymhellach, nodwyd yn yr holiadur bod cwestiynu’n ffordd dda o ganfod atebion anghywir a thrafod camsyniadau. Sylweddolwyd bod ofyn cwestiwn thematig/materol ar ddechrau gwers yn tanio brwdfrydedd y disgyblion, mynega Mitchell (1994) bod cwestiynu’n effeithiol i rannu themâu newydd, crynhoi topig a chreu cysylltiad rhwng gwaith blaenorol a phresennol. 
I’r gwrthwyneb, soniwyd am heriau cwestiynu fel modd o AagD. Dywed bod plant dihyder yn pryderu am ateb cwestiynau rhag ofn bydd yr ateb yn anghywir. Awgryma Anderson (2000) bod pwysau cwestiynu’n achosi straen i ddisgyblion. Serch hyn, gall creu awyrgylch groesawgar lle nad oes ofn gan blant wneud camgymeriadau, helpu i oresgyn hyn (Grigg, 2016). Anhawster arall nodwyd oedd peidio adnabod y plant a’i gallu ar ddechrau’r flwyddyn, felly mae’r posibilrwydd o ofyn cwestiwn rhy heriol neu hawdd. Atgyfnertha Tharby (2018), y dylai athrawon sicrhau nad yw’r cwestiwn yn rhy anodd, ond nid mor hawdd fel nad ydynt yn wynebu unrhyw her. Yn olaf, diddorol oedd clywed am yr her i gynllunio cwestiynau heriol ar lefelau gallu amrywiol. Cyflwynwyd cwestiwn am amlder cwestiynu yn yr holiadur a chredir yr athrawon eu bod nhw’n cwestiynu’n gyson, ond mae angen ystyried a ydynt yn gwestiynau o safon? Awgryma Paramore (2017, dyfynnwyd yn Doherty, 2017) bod tuedd o anghydbwysedd gwestiynau, dywed bod gorddibyniaeth ar ofyn cwestiynau caeedig lefel isel a gormod o siarad gan yr athrawon, felly ddarparir gwybodaeth asesu gyfyngedig.

Sonnir am nifer o strategaethau yn y cyfweliad a holiadur. Dangoswyd siart cylch barn yr athrawon bod adnoddau’n ysgogi’r dysgu ‘weithiau’, felly nad oes modd dibynnu arnynt i ysbrydoli atebion safonol. Darparwyd i’r plant cynllun drilio sef safonau a phatrymau iaith i fodeli sut i ateb cwestiynau’n gywir. Ymhellach, ar ddechrau gwers gofynnwyd cwestiynau caeedig i gadarnhau’r wybodaeth flaenorol. Yng nghanol y wers gofynnwyd cwestiynau i sicrhau bod pawb yn deall disgwyliadau’r dasg. Erbyn y diwedd gofynnwyd cwestiynau agored i gadarnhau’r dysgu ac i gynllunio ar gyfer y gwersi nesaf. Dadleua Cotton (1988), mae cwestiynau ar lafar yn fwy effeithiol wrth feithrin dysgu na chwestiynau ysgrifenedig. Defnyddir rhaglenni technoleg megis; Kahoot, HWB, Google-Classroom i greu cwis ar-lein, oherwydd ei rhwyddineb ac nad oes disgwyliad i’r plant ateb ar lafar. Dywed Brown (2014, dyfynnwyd yn Simmonds, 2017) mae adfer gwybodaeth trwy gynnal cwis rheolaidd yn agwedd bwysig o gofio gwybodaeth. Defnyddir ‘Class-Chats’ i ddewis enwau ar hap, sylweddolwyd defnyddioldeb hyn i sicrhau bod pawb yn paratoi ateb. Un o’r strategaethau mwyaf poblogaidd oedd trafod mewn parau cyn bwydo nôl oherwydd mae’n codi hyder, a gweithio mewn timoedd i ychwanegu elfen gystadleuol. Dyweda Vygotsky (2012), dylai athrawon greu amgylchedd dysgu sy’n annog rhyngweithio trwy drafod i gynyddu gallu'r dysgwr. Yn debyg, dengys graff bar o’r holiadur y strategaethau cwestiynu mwyaf cyffredin defnyddir sef, meddwl-paru-rhannu, gofyn i’r gynulleidfa ac ymatebion grŵp. Awgrymir hyn bod yr athrawon yn hoff o drafodaethau yn hytrach na meddwl yn unigol, dywed Dillon (1984, dyfynnwyd yn Howard-Johnson et al, 1987) bod trafodaethau grŵp yn galluogi prosesau meddwl cymhleth i ddigwydd er mwyn cael dealltwriaeth ddyfnach. Yn yr holiadur un o’r strategaethau llai cyffredin oedd cynyddu amser meddwl, er hyn, nodwyd cynyddu amser fel un o’r dulliau mwyaf effeithiol wrth gwestiynu. Mae rhoi cyfnod byr o amser i fyfyrio cyn ateb yn cael effaith gadarnhaol ar ddysgu, felly dylai mwy o athrawon defnyddio’r strategaeth yma (Doherty, 2017). Yn olaf, yn yr ysgol mae llyfrau cyswllt llawn cwestiynau datblygu sy’n cyfateb i dacsonomeg bloom i gefnogi sgiliau darllen a deall.
Er yr holl gryfderau a nodwyd, targed yw gofyn cwestiwn am heriau cwestiynu fel modd o AagD, er mwyn pwyso a mesur data.
Felly’n amlwg o’r holl data a gasglwyd barn cyffredinol athrawon am gwestiynu fel modd o AagD yn gadarnhaol ac yn cyfleu heriau bach. Er nodwyd yr athrawes bod rhai heriau cyflwynwyd modd o ddatrys y sialensiau yma, sydd felly’n cadarnhau bod gwestiynu’n strategaeth AagD arwyddocaol. Hefyd, darganfuwyd nifer o ffyrdd i ymgorffori â chwestiynu megis strategaethau gwahanol a gwahanol fathau o gwestiynau i helpu gyda fy ymarfer dysgu.
Casgliad
Bwriedir crynhoi'r canlyniadau a gafwyd o’r adolygiad llenyddiaeth a’r ymchwiliad gan lunio casgliadau. Nod yr ymchwil oedd canfod beth oedd barn athrawon am gwestiynu fel modd o AagD. Dangosir yr astudiaeth defnyddioldeb triongl data i gymharu â chysylltu llenyddiaeth a data’r ymchwiliad.
Nodwyd nifer o gryfderau i gwestiynu fel strategaeth AagD yn y cyfweliad a holiadur megis; mae modd asesu dealltwriaeth yn syth, mae gwahanol fathau o gwestiynau (agored/caeedig) ac mae amrywiaeth o strategaethau (technoleg, ar lafar, gwaith grŵp). Er nodwyd yr athrawon nifer o gryfderau mae rhai heriau. Un o’r heriau mwyaf amlwg oedd pryder plant, mae rhai dysgwyr yn anhyderus sy’n arwain at straen wrth ateb cwestiynau (Llywodraeth Cymru, 2010). Wrth ymchwilio nodwyd bod angen i athrawon drin ymatebion anghywir yn sensitif fel eu bod yn codi lefel yr her yn hytrach na lefel y straen (Hall, 2016). Sylweddolir pwysigrwydd lleihau’r pwysau pryd atgyfnerthwyd hanfodlonrwydd creu amgylchedd diogel gan yr athrawes yn ystod y cyfweliad. Ymhellach, un o’r canfyddiadau mwyaf arwyddocaol sy’n deillio o’r astudiaeth hon yw’r ffaith bod angen sicrhau gofyn cwestiynau safonol, wrth ymchwilio daeth yn amlwg er bod athrawon yn cwestiynu’n gyson gofynnwyd cwestiynau lefel is sydd ddim yn ddigon heriol i blant gyflawni ei botensial llawn (Hall, 2016). Ond, nodwyd yn y cyfweliad hanfodlonrwydd cynllunio cwestiynau o flaenllaw gan ystyried gallu unigolion a defnyddio strategaethau megis trafod i alluogi’r plant i gael digon o amser meddwl. Er arddangoswyd heriau i gwestiynu darparwyd datrysiadau i’r sialensiau yma, awgryma’r canfyddiadau hyn, mai barn gyffredinol athrawon am gwestiynu fel strategaeth AagD yn gadarnhaol. 
Defnyddir yr astudiaeth yma i drawsnewid fy arfer proffesiynol yn y dosbarth. Deallir pwysigrwydd AagD i ddatblygiad plant, megis mae’n galluogi’r athrawes i baratoi ar gyfer gwersi’r dyfodol a chadw cofnod o gynnydd y disgyblion. Hefyd deallir bod asesu parhaus yn elfen graidd o addysgu (Dauncey, 2017), felly fel rhan o fy ymarfer dysgu proffesiynol sicrheir gwirio dealltwriaeth disgyblion yn rheolaidd er lles eu haddysg. Roedden diddorol i gyfweld ag athrawes, derbyniwyd llawer o wybodaeth ar gyfer wella fy ymarfer dysgu a defnyddio yn ystod PAP2. Hefyd, defnyddir a datblygir nifer o sgiliau ymchwilio wrth gyflawni’r ymchwiliad megis bod yn sgeptigol, moesegol, ymchwiliwr medrus a phroffesiynol. Bwriad AagD yw casglu adborth ar berfformiad disgybl er mwyn gwella’r dysgu (Weurlander, 2012), ac wrth gasglu gwybodaeth ar gwestiynu fel strategaeth AagD mae’n amlwg dyma un o brif gryfderau cwestiynu yn y dosbarth. I grynhoi, wrth gyflawni’r astudiaeth yma trawsnewidiwyd fy gwybodaeth personol o addysgeg AagD a chwestiynu’n benodol, a hefyd trawsnewidiwyd fy ymarfer dysgu proffesiynol.

